als_Latn dik_Latn sag_Latn
Ka provuar të luajë si me Partizanin ashtu edhe me Tiranën dhe derbi i kryeqytetit është i veçantë për të. Luan Pinari ishte kapiteni i fundit i Partizanit të vështirësive, një skuadër e cila edhe pse e papaguar arriti të përfaqësohej denjësisht. Aktualisht trajner moshash, ish-kapiteni i Partizanit jep edhe verdiktin e tij për derbin. Mesa duket për Pinarin ka më shumë rëndësi rikthimi i dy ekipeve në nivele të larta, sesa fitimtarët e ditës së hënë.
-Ke provuar të luash si për Tiranën dhe Partizanit, në memorien tuaj sa vite kishte që këto dy skuadra luajnë një derbi për vendin e parë në klasifikim?
-Ka qenë viti 2002 kur kanë qenë dy skuadra shumë të barabarta si në përbërje ashtu edhe në klasifikim dhe më vjen mirë që tashmë është rikthyer edhe njëherë tjetër një garë e tillë. Atë vit kampionatin e ka fituar Dinamo, por gara ka qenë shumë e ashpër dhe kishte rivalitet. Normalisht që kjo periudhë e gjatë që ekipet e kryeqytetit nuk kanë qenë në nivele të larta i ka munguar futbollit tonë dhe mendoj se është gjëja më e mirë që ato janë rikthyer edhe njëherë tjetër të garojnë për titullin kampion.
-Si i sheh Pinari nga jashtë dy ekipet dhe ndryshimet që ato kanë bërë në përbërje?
-Janë dy skuadra shumë të organizuara dhe kanë punuar mirë përpara fillimit të kampionatit dhe tani janë duke marrë frytet e punës së tyre. Si te Partizani ashtu edhe te Tirana është bërë një punë e madhe dhe kjo është duke u reflektuar edhe në fushë dhe rezultatet e tregojnë një gjë të tillë.
-Për kë ndjen më shumë nostalgji Pinari?
-Në një ndeshje të tillë natyrisht që ndjej për tifozët që janë në shkallët e stadiumit, pasi ata janë bukuria e derbit.
-Pothuajse e gjithë karriera juaj është e lidhur me Partizanin. Mendon se skuadra e këtij sezoni do të jetë e aftë të fitojë titullin kampion?
-Deri tani e ka treguar se do të jetë në garë së bashku me ekipet e tjera dhe po bën një paraqitje të mirë. Por kampionati ka ende ndeshje për t’u luajtur dhe rivalët janë ekipe të forta. Kështu që duhet parë vazhdimësia e kësaj skuadre.
-Karabeci dhe Bakaj, ke luajtur me të dy te Partizani, tani do tentojnë ta mundin. Mendon se e shkuara do të ndikojë në paraqitjen e tyre në fushë.
-Mendoj se nuk ka për të ndikuar aspak, pasi ata e kanë kaluar atë periudhë dhe tani janë dy lojtarë profesionistë që luajnë për një ekip të caktuar dhe që bëjnë më të mirën e tyre për atë skuadër. Ndaj edhe mendoj se nuk ka për të ndikuar në asnjë moment paraqitja e tyre në fushë në lidhje me faktin se është duke u luajtur ndaj ish-skuadrës së tyre dhe për më tepër në derbi.
-Cila nga ekipet sipas mendimit tuaj e fiton derbin?
-Me pëlqen fakti që si Partizani ashtu edhe Tirana do të hyjnë në fushë me synimin e vetëm për të marrë trepikëshin dhe shpresoj shumë që ndeshje të mos dalë barazim, pavarësisht se kush fiton. Kjo pasi një barazim me tyre do t’i jepte mundësinë rivalëve të tyre që t’i kalonin në tabelën e renditjes. Pra të fitojë ajo skuadër që do të bëjë më mirë në fushë.
-Fakti që janë lejuar edhe tifozët e Tiranës në stadium, mendon se është pozitiv?
– Tifozët e Tiranës edhe pse do të ishin të dënuar prapë do ta shihnin ndeshjen në “Qemal Stafa”. Kështu që për mendimin tim më mirë që u arrit një kompromis , pasi tifozët janë edhe bukuria e derbit.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn